聞子由爲郡僚所捃恐當去官
作者：蘇軾
朝代：宋

paragraphs: 少學不爲身，宿志固有在。
雖然敢自必，用舍置度外。
天初若相我，發跡造宏大。
豈敢負所付，捐軀欲投會。
寧知事大謬，舉步得狼狽。
我已無可言，墮甑難追悔。
子雖僅自免，雞肋安足頼。
低回畏罪罟，黽勉敢言退。
若人疑或使，爲子得微罪。
時哉歸去來，共抱東坡耒。